open-index/open-wikipedia-markdown huggingface dataset:
Dia de Gustavo Adolfo

La **Dia de Gustavo Adolfo** (en svensce: *Gustav Adolfsdagen*) es selebrada en Sveria e alga otra paises a 6 novembre per recorda Re Gustavo Adolfo de Sveria, ci ia es matada a acel data (en la stilo vea de calendario) en 1632 a la Batalia de Lutzen en la Gera de Tredes Anios. La dia es un selebra de la bandera en Sveria e Suomi. En la pasada, la dia ia es selebrada con paradas con torxas e parlas patriota. Oji, cual resta es xef la come de un torta nomida per la re, con un releva de la re en xocolada o masapan a alta.

Seguente la calendrio gregorian, la re ia mori a 16 novembre, ma la calendrio julian ("la stilo vea") ia es ancora usada en Sveria protestante alora, e 6 novembre es usada ancora oji.

La Dia de Gustavo Adolfo ia es selebrada de la sentenio 19 temprana e ia deveni popular spesial pos la selebra de la aniversario 200 de la mori de la re en 1832. En Sveria, la dia es spesial selebrada en Gothenburg, cual ia es fundida par la re, ma ance en sites con tradisiones vea de educa como Uppsala, do el ia dona multe suporta finansial a la universia, e en sites do la militares ia es tradisional locada. Lo no es normal selebrada en Scania, la parte la plu sude de Sveria, car Scania ia es alora parte de Danmarc, e Gustavo Adolfo ia gera contra Danmarc.

Sjättenovembervägen ("La Rua de 6 Novembre"), un parte de la autovia vea de Göta en Älvsjö, es nomida per esta dia.

La dia es selebrada en Suomi de 1908 par la parlores svensce como la Dia Svensce, o la dia de erita suomi-svensce. En Esti, cual ia es un parte de Sveria como Suomi en la rena de Gustavo Adolfo, la dia es ance selebrada. En tota tre nasiones, 6 Novembre es la dia de nom per Gustavo Adolfo.
Cometa

Un **cometa** es un corpo peti e jelin de la sistem solal cual, cuando pasante prosima a la Sol, caldi e comensa relasa gases, un aveni nomida *estra-gasi*. Esta produi un atmosfera o *coma* vidable, e a veses ance un coda. Esta fenomenos es la resulta de la efetos de radia solal e la venta solal atante sur la nucleo de la cometa. La nucleos de cometas pote ave un largia de alga sentos de metres a deses de km, e es composada de colies nonsecur de jelo, polvo, e particulas rocosa peti. La coma pote es asta 15 veses la diametre de la Tera, e la coda pote estende a un unia astronomial. Si sufisiente briliante, un cometa pote es vided de la Tera sin la aida de un telescopio, e pote sutende un arco de 30º (60 Lunas) tra la sielo. Cometas ia es oservada e rejistrada par multe cultures de edas antica.

Cometas ave tipal orbitas multe elise, e los ave un estende larga de periodos de orbita. Cometas con periodos corta orijina en la Sintur de Kuiper o sua disco sperdeda, cual es locada estra la orbita de Netuno. Cometas con periodos longa es suposada como orijinante en la Nube de Oort par disturbas de gravita causada par stelas pasante e la marea galatical. Cometas iperbolal pote pasa un ves tra la sistem solal interna ante es lansida a spasio interstelal.

Cometas es distinguida de asteroides par la esiste de un atmosfera estendeda (e nonliada par gravita) sirca la nucleo. Esta atmosfera  es composada de la coma e la coda. Cometas estinguida cual ia pasa prosima a la presa de la lus de Sol ia perde cuasi tota de sua jelas e polvos volatil e pote sembla asteroides peti. Lo es suposada ce asteroides ia ave orijines diferente de cometas, e ia formi en la orbita de Jupiter en loca de la sistem solal esterna.

De novembre 2014, 5253 cometas es conoseda, un cuantia cual crese continuante. Ma esta cuantia representa sola un frato peti de la cuantia posible, car la reserva de corpos cometin en la nube de Oort es estimada como un trilion. Sirca un sola cometa per anio es vidable a la oios, e ancora multe de estas no es  spetaculin. La cometas la plu briliante es conoseda como "cometas grande". Cometas ia es visitada par sondas spasial como la Rosetta de la Ajenteria European de Spasio, cual ia deveni la prima per atera un veculo robotical sur un cometa, e como Deep Impact ("colpa profonda") de NASA, cual ia crea un crater sur la cometa Tempel 1 per studia sua interna.
The Strange Death of Europe

***The Strange Death of Europe: Immigration, Identity, Islam*** ("La mori strania de Europa: migra, identia, islam" en lingua franca nova) es un libro scriveda par la comentor political e jornaliste brites Douglas Murray. Lo ia es publicida en Rena Unida en maio 2017 e en SUA en junio 2017.

## Tese
Murray esplora du fatores cual esplica perce la sivilia european como nos conose lo no va survive. La prima es la combina de migra masosa de poplas nova a la continente junta a la taso de nase negativa en Europa. La numero du es cual Murray descrive como "la fato ce... a la mesma tempo Europa ia perde fida en sua credes, tradisiones e legalia".

## Autor

Douglas Kear Murray (naseda julio 1979) es un autor e jornaliste brites, la fundor de la Sentro per Coere Sosial e un editor asosiada de The Spectator ("la oservor"), un jornal sur cultur e politica brites. El apare frecuente en la media brites, comentante sur problemes como la parla libre, migra, e diretos per ges, de un vista neoconservaliste. El es frecuente criticante sur Islam.
Castilia-La Manga

**Castilia-La Manga** (espaniol: *Castilla-La Mancha*) es un comunia autonom de Espania.

La Manga es la rejio de do veni la cavalero Don Quixote.
Hazares

La **hazares** ia es un popla turcica seminomada con un federa de tribus de lingua turcica cual en la sentenio 6 tarda ia institui un impero comersial en la sude-este de lo ce oji es la Rusia european.

La hazares ia crea lo ce per sua dura ia es la organiza plu potiosa cual emerji de la separa de la Hania turcica ueste. Montante un arteria major de comersia entre Europa este e Asia sude-ueste, Hazaria ia deveni un de la mercatos xef de la eda medieval, governante la marxas ueste de la Via de Seda e avente un rol comersial xef como crus de vias entre Xina, Asia sude-ueste e la Rus de Ciiv. Per alga tre sentenios (s 650-965), la hazares ia domina la area estendente entre la stepes de Volga-Don a Crim este e la Caucaso norde.

Determina la orijina e natur de la hazares es relatada a teorias de sua linguas, ma lo es difisil car on no ave rejistras nativa en lingua hazar e la stato ia es multilingual e multietnical. On crede ce la relijio nativa de la hazares ia es la tengrisme, como la de la hunes de Caucaso norde e otra poplas turcica. Seguente Judah Halevi e Abraham ibn David, la elite de la hazares ia converti a iudisme en la sentenio 8 ma la estende de la converti a en la hania hazar resta nonserta.

On trova proposas de orijina hazar de la iudis buharan, la cazaces e la cozaces de la rejion de Don entre otras. En la sentenio 19 tarda, un teoria ia emerji disente ce la plu parte de la iudis axcenazi desende de la diaspora iudi hazar ci ia migra a ueste de la Rusia moderna e Ucraina a Frans e Deutxland.
Dama Godiva

La **dama Godiva** ia es un dama de la eda medieval de ci un lejenda ia developa. La lejenda es prima recordada en la sentenio 13 par Roger de Wendover en la colie de naretas *[[Flores Historiarum]]*. An si la lejenda es multe vea, istoristes moderna no vide lo como probable. Lo no ia es notada en la du sentenios entre la mori de Godiva e la apare prima, an si sua donas jenerosa a la eglesa ia es notada a veses variosa.

Seguente la varia tipal de la nara, dama Godiva ia compati con la popla de Coventry, ci ia es sufrinte grave su la imposta opresante de sua sposo. La dama Godiva ia suplica repetente a sua sposo, ma el ia refusa ostinosa per remete la imposta. Ultima, fatigada par la suplicas, el ia dise ce el ta sede a sua suplicas si Godiva ta vade nuda sur un cavalo tra la stradas de la vila. La dama ia aseta la provoca par sua sposo e, pos proclama ce tota persones ta debe resta en sua casas e clui sua fenetras, el ia vade tra la vila, covreda sola par sua capeles longa. Sola un person en la vila, un talior ci va es sempre a pos conoseda como *Peeping Tom* ("Tomas videtante"), ia desobedi la proclama en un esemplo multe famosa de voiorisme.

La nom "Godiva" es la forma latinida cual ia deriva de la nom *Godgifu* o *Godgyfu* en engles vea, cual sinifia "dona de Dio". El ia es la sposa de Leofric, la conte de Mercia. Si el ia es la mesma Godiva cual apare en la istoria de la Abaderia Ely, la *Liber Eliensis*, scriveda a la fini de la sentenio 12, alora el ia es un vidua cuando el ia sposi Leofric. E Leofric e Godiva ia es beneficores jenerosa a casas relijiosa. Los ia ave un fio conoseda, Aelfgar.
Jenoveva de Brabant

**Jenoveva de Brabant** es la eroe de un lejenda medieval. Sua nara es un esemplo tipal de un sposa pur ci es falsa acusada e despetada, tipal a la atesta de un corteor rejetada. El ia es conoseda como la sposa de un om de corte Siegfried de Trier, e ia es falsa acusada par la manejor de casa, Golo. Condenada a mori, el ia es salvada par la esecutor e ia vive per ses anios con sua fio en un cava en la Ardenne, nurida par un servo fema. Siegfried, ci ia descovre la tradi par Golo, ia es xasante la servo cuando el ia trova Jenoveva en sua asconderia, e restora sua onora.

Sua nara es posible fundida sur la istoria de Marie de Brabant, sposa de Luis 2, duxe de Baiern. Marie ia es suspetada de nonfidosia e litigada par sua sposo, declarada culpable e destetida a 18 janero 1256. Cuando la desida ia es mostrada como un era, Luis ia debe espia per la mata. La cambia de la nom de Marie a Jenoveva pote es trasada a la culto de San Jenoveva, la santa padronal de Paris.

La nara ia oteni popularia vasta en *L'Innocence reconnue, ou vie de Sainte Genevieve de Brabant* ("La inosente reconoseda, o vive de San Jenoveva de Brabant", 1638) par la jesuita René de Cerisiers, e ia es un sujeto frecuente per presentas teatral.
Holger la dansce

**Holger la dansce** (conoseda en franses como *Ogier le Danois*) es un cavalero lejendal de Carlo la grande ci apare en multe cantas de eroes en franses vea. Spesifada, el es la eroe en *La chevalerie Ogier* (~1220), de la *Geste de Doon de Mayence*. La parte prima de la epica, sur la enfantia de Holger, es marcada par sua duel contra un sarasen, de ci el ia oteni la spada *Cortana*, seguente par un vinse sur un otra sarasen de ci el ia gania la cavalo *Broiefort*. En partes seguente, Holger ia deveni un rebelor ci ia demanda refuja con la re de Lombardia e ia combate Carlo la grande per multe anios, asta cuando el ia reconsilia cuando el ia es nesesada per combata un otra invade sarasen.

Sua carater es un composa fundida sur un person istorial, Autchario Franco, ci ia es aliada con Re Desiderio de Lombardia contra Carlo la grande. La lejenda de un om Othgerio (enterada en Meaux) es ance corporada e la nara. En Scandinavia, el ia es prima conoseda como *Oddgeir danski* en la tradui a norsce vea de la saga Karlamagnús, ma plu tarda ia deveni conoseda plu comun como Holger Dansce e ia es miscada con Olaf, fio de Re Gøtrik, en un tradui dansce de la sentenio 16. El ia deveni un eroe de folclor dansce, con la motif de la eroe dorminte liada a el.

En un modo simil a Frederico Barbarosa, San Vaslav, e Re Artur, Holger en la lejenda dansce, deveni un "re en la monte". On dise ce el abita la castel de Kronborg, sua barba creseda a sua pedes. El va dormi ala asta un dia en cuando la pais de Danmarc es perilida, a cual ora el va sta e salva la nasion.
Corte real

Un **corte real** o **corte nobil** es un loca en cual un renor importante como un re, prinse o duxe vive. La construida es nomida un palasio, ma la 'corte real' sinifia no sola la construidas ma la corpora real tota (tota la persones ci vive e laboro asi.)

Lo es nomida un corte par causa ce en tempos temprana la palasio ia ta ave un corte (un spasio encluida) a la entra.
Jacques Attali

**Jacques Attali** (fr: [ʒak atali]; naseda 1 novembre 1943) es un teoriste economial e sosial franses, scrivor, conselor political e ofisior publica major de la presidente François Mitterrand de 1981 a 1991 e la prima testa de la Banca European per Reconstrui e Developa entre 1991 e 1993.

## Bibliografia elejeda
* *Analyse économique de la vie politique*, PUF, 1973
* *Histoires du temps*, Fayard, 1982
* *Les Juifs, le monde et l'argent*, Fayard, 2002
* *L'Homme nomade*, 2003
* *Une brève histoire de l'avenir* (Édition remise à jour), Fayard, 2009
* *Devenir soi*, Fayard, Documents, 2014
* *Peut-on prévoir l'avenir ?*, Fayard, 2015
* *Vivement après-demain !*, Fayard, 2016
* *Histoires de la mer*, Fayard, 2017
* *Les Chemins de l’essentiel*, Fayard, 2018
Cultur mousterian

La **cultur mousterian** es un cultur definada par sua tecnolojia de utiles litica de petra focosa asosiada xef con la umanas moderna la plu temprana en Africa norde e Asia sude-ueste, e con la umanas neandertal en Europa. Lo defini la parte tarde de la eda paleolitica, de sirca 160 mil a 40 mil aec. Si on incui sua presedente, nomida la cultur levallois o levallois-mousterian, la estende deveni tan temprana omo 300 mil o 200 mil aec.

La cultur ia es nomida pos la loca tipal a Le Moustier, composada de tre refujas de roca supraponeda sur lunlotra, en la rejion de la Dordogne de Frans. Utiles simil ia es trovada tra tota Europa nonglasida e ance en Asia sude-ueste e Africa norde. Axas de mano, raspadores, e puntos composa la industria. A veses, un tecnica levallois o otra tecnica de cor preparada ia es usada en fabrica la flocos de petra focosa.

La cultur mousterian es la produida de la neandertales. Alga colies de la Pech de lAze inclui puntos spesial peti preparada con la tecnica levallois, cual causa ce alga rexercores ia sujeste ce esta flocos usa la vantaje de la fortia plu grande de la neandertales.

En Africa norde e Asia sude-ueste, utiles mousterian ia es produida par umanas moderna. En la Levante, per esemplo, colies produida par la neandertales no es distinguable de los fabricada la umanas moderna de la tipo Qafzeh. La tenicas mousterian en Africa norda es estimada tan vea como 315 mil anios.
Iudi vagante

La **iudi vagante** es un om nonmortal de ci sua lejenda ia comensa sperde tra Europa en la sentenio 13.  

El es la carater xef de un lejenda de un iudi ci ia burla Jesus a sua via a la crusi e ia es alora condenada a pasea la tera asta la reveni. La natur esata de sua peca e sua natur varia. El es, a veses, videda como un sapator o otra artisan, e en otra naras el es la portor a la imobila de Pontio Pilato.

La manoscrito esistente la plu vea con la lejenda es la *Flores Historiarum* par Roger de Wendover, do lo apare en la parte per la anio 1228, su la titulo *De la iudi Josef ci es ancora vivente espetante la reveni de Cristo*.

A min de la sentenio 17, la nom Ahasver ia es donada a la iudi vagante, cual pare es adotada de Ahasuero, la re persian en la Libro de Ester, ci no ia es vera un iudi, e de ci sua nom entre iudis medieval ia es un esemplo de un fol. Esta nom ia pote es posible elejeda car la Libro de Ester descrive la iudis como un popla persegueda e sperdeda tra cada provinse de la impero vasta de Ahasuero, simil a la diaspora iudi plu tarda en paises en cual cristianisme es forte.

Multe nomes ia es donada a la iudi vagante pos alora, incluinte Matatio, Butadeo, Paul Marrane, e Isac Lacedem (sua nom en Frans e Nederland, en la lejenda e en la novela par Alexandre Dumas). En la plu de casos, la nom es simple un varia de "la iudi vagante" o "la iudi eterna". En suomi, el es conoseda como la sapator de Ieruxalim.

Un lejenda es recordada en la Flores Historiarum par Roger de Wendover: An arcibispo de Armenia, cuando el ia visita England, ia es demandada par la monces de la Abaderia de San Alban sur Josef de Arimatea, ci ia parla a Jesus e ia es reportada como ancora vivente. La arcibispo ia responde ce el mesma ia vide un tal om en Armenia, e ce sua nom ia es Cartafilo, un sapator iudi, e ci, cuando Jesus ia para per un momento per recovre cuando portante sua crus, ia colpa el e ia dise a el "Vade plu rapida, Jesus! Vade plu rapida! Perce tu pigri?" Jesus ia responde "Me va sta e reposa, ma tu va vade asta la dia final". La arcibispo ia reporta ance ce Cartafilo ia converti a cristianisme e vive como un eremita promovente sua crede. Esta nara ia es repetada en formas variosa per multe anios e en multe paises.

La pecor condenada, forsada a vaga sin la espera de reposa en mori asta la reveni de Cristo, ia impresa se sur la imajina popular medieval, spesial referente a la nonmortalia parente de la popla iudi vagante. On ia ave declaras de vides de la iudi vagante tra Europa e la Americas, de la eda medieval (cuando lo ia es crededa como un fato) a sentenios plu resente.
Fonda

Un fonda es un tipo de arma cual envolve penduli sirca un roca a gania rapidia a ante lo es lansada. La fonda es un arma antica, cual ia es usada en la Impero Roman.

La fondor plu famosa ia es David, la re ivri de Israel, ci ia mata Goliath par lansa un roca a en sua testa.

En la edas medieval, campanianes espaniol ia usa fondas contra cavalores moro. Un colpa de la fonda a la testa de un cavalo ia pote mata una cavalo de gera moro.
Lejendas

**Lejendas** es un grupo de naras de folclor cual es composada de carateres e atas umana persepida par ambos narores e escutores como ia aveni en istoria umana. Naras de esta tipo pote mostra valuas umana, e posese alga cualias cual dona veria a la nara. Lejendas, per sua partisipores ativa e pasiva, inclui no avenis cual es estra la posible, ma pote inclui miracles. Lejendas pote es cambiada tra tempo per manteni un senti fresca, real, e vivente. Multe lejendas opera en un modo nonserta, no crededa intera par la partisipores, ma ance no dutada intera.
Lilit

**Lilit** (ivri: לִילִית‎ Lîlîṯ) es un person en la mitolojia iudi, developada la plu temprana en la Talmud babilonian (sentenios tre a sinco). El es comun videda como un demon perilosa de la note, ci es promiscua e furi bebes en la oscura. Lilit pote es liada a un clase de demones fema (*lilītu*) de la relijones de Mesopotamia, trovada en testos cuneforma de Sumer, la Impero Acad, Asiria, e Babilonia.

En folclor iudi, de un libro satira la Alfabeta de Sirach (700 a 1000 ec) e pos, Lilit apare como la sposa prima de Adam, ci ia es creada a la mesma ora (Rosh Hashanah) e de la mesma arjila como Adam (vide Jenese 1:27), en contrasta con Eva, ci ia es creada de un costela de Adam (Jenese 2:22). La mito ia developa multe en la eda medieval, en la tradision de Aggadah, la Zohar, e misticisme iudi. Per esemplo, en la scrives de Isaac ben Jacob ha-Cohen de la sentenio 13, Lilit ia parti de Adam pos ce el ia refusa deveni sclavin a Adam e alora no desira reveni a la Jardin de Eden pos copula con la arcanjel Samael.

Evidentes en testos iudi plu tarde es comun, ma poca informa ia survive cual relata a la vide sumer, acad, asirian, e babilonian de esta clase de demones. An si la junta es acordada cuasi universal, studias plu resente ia disputa la pertine de du fontes presedente usada per lia la Lilit iudi a la demones lilitu (pd la apendis de Gilgamesh e la joalas majiosa de Arlsan Tash.

En testos en a lingua ivri, la parola *litith* o *lilit* (traduida como "viventes, monstros, o arpias de la note", o como "tito xiliante") aveni prima en un lista de animales en Isaia 34-14. En la Enrolas de la Mar Mor, la parola aveni prima en un lista de monstros. En la enscrives majiosa iudi sur boles e joalas majiosa de la sentenio ses ec e seguente, Lilit es identifiada como un demon e la imajes prima apare.

La lejenda resultante de Lilit continua como un fonte de materia en la cultur e leteratur moderne de la ueste, incluinte ocultisme, fantasia, e filmas de teror.
Mitolojia de America Norde

La **mitolojia de la popla orijinal de America Norde** es composada de multe colies de naras tradisional asosiada con relijio de un perspectiva mitografial. Esta sistemes de crede inclui multe naras santa, la plu de cual es fundida profunda en Natur e es rica con la simblisme de saisones, clima, plantas, animales, tera, acua, sielo, e foco. La prinsipe de un Spirito Grande cual inclui tota, universal e omnisiente, con un junta a la Tera, naras de crea, e memorias coletiva de antesedentes antica es comun. Rituos tradisional de adora es comun un parte de asemblas tribal con dansa, ritmo, cantas, e transe (pe la dansa de Sol). Pos la domina par popla blanca de Europa, credes e rituos ia es comun combinada en alga modo con cristianisme, ma es ance comun colorada par la desira forte ce la blancas ta vade a via. En la sentenio 19, multe credes e rituos ia es proibida o an nonlegal. En la sentenio 20, on pote vide atentas a reclama la tradisiones vea. Si los (con la atentas a revive la linguas orijinal) va susede es ancora nonserta.
Pilum

Un **pilum** ia es un tipo de lansia. Lo ia es usada par la armada roman. Pila ia es jeneral 2 metres longa. Los ia es composada de un asa de lenio, e un testa longa de fero.

Un lejionor roman ia ta lansa sua pilum a sua enemis a ante avansa a los. La pilum ia ta es caxata en la scermos de la enemi; en esta modo la scermos variada ia ta es tro masa e plu or min nonusable.

Donce, la enemis diseda ia es plu atacable par la spada de un lejionor.
Vampir

**Vampires** es monstros lejendal. La apare prima de fables consernante vampires ia es en Europa este. Vampires ia es a un ves pasada umana, ma los ia deveni maldiseda en un modo supranatural.

Alga vampires debe bevi la sangue de la vivente a survive. La bevi de sangue es fada par la du dentones longa de la vampir, cual la vampire usa a morde umanas. Persones ci es matada de esta mordes pote ance deveni vampires. Otra vampires pote vive tra asorbe mera la enerjia de persones vivente, an sin morde los.

En multe fables, vampires pote cambia los mesma a bestias variosa. Vampires cambia comun a ciroteros, ma pote cambia ance a lupos, gatos, e ratas.

Poca persones es oji credores en la esiste de vampires, ma los es ancora popular en filmas, televisa, e libros.
Sur la natur de la dios

**De Natura Deorum** (Sur la natur de la dios) es un dialogo filosofial par la bonparlor roman Cicero scriveda en 45 aec. Lo es divideda en tre libros, cada de los discute la teolojia de filosofistes roman e elinica diferente. La dialogo usa un discute de teorias epicuriste, stoica e setica (platoniste) per esamina demandas fundal de teolojia.
Cetoconazol

**Cetoconazol** es un medisin antifungal cual es usada per trata infetas fungal. Lo es vendeda comersial per usa bocal e en un varia de formulas per introdui tra pel, como cremas (usada per trata tinea) e xampus (usada prima per trata caspa - dermatite seboreica de la scalpo).
Paradole

Un **paradole** es cualce membro de la grupo de medisines usada per ateni lejeri de dole.

Alga paradoles es:
* Paracetamol
* Aspirina
* Opioide
* Alcol
Josip Broz Tito

Josip Broz Tito (Maio 7, 1892 – Maio 4, 1980) ia es la autocrata de la Republica Sosialiste Federal de Iugoslavia, de 1945 a sua mori. De 1945 a 1953, el ia es ministro xef, e de 1953 a 1980 el ia es la presidente. Sua funera sur Maio 4, 1980 ia es la funera plu grande ofisial en la istoria Iugoslavian. Tito ia es un person controversa, e persones ave opinas intensa variada sur sua xefia.
Tre spasios lingual

**La tres spasios lingual** (***Tres Espacios Lingüísticos*** en espaniol, ***Trois Espaces Linguistiques*** en franses, ***Três Espaços Linguísticos*** en portuges, acronim: **TEL**) es un strutur per coopera entre la spasio lingual franses, la espaniol e la portuges. Lo es gidada par la Organiza de Statos Iberoamerican, la Comunia de Paises de Lingua Portuges e la Organiza Internsional de la Francofonia.

## Referes
Traduis en la eda oro espaniol

En la eda oro espaniol un numero grande de traduis ia es fada, spesial de arabi, latina e elinica, a espaniol e ance de espaniol a otra linguas.

## Fondo
La eda oro espaniol cual ia estende de la senteno 15 tarda a la 17, ia vide la flori de espresas cutlural e artal. Multe traduis de obras latina e elinica ia es publicida e ia estende tra la resta de Europa. A la mesma tempo, la interesa per scrivedas siensial e medical arabi ia es ancora importante, an si la plu parte de la comunia muslim ci ia refusa converti a cristianisme ia es espulsada de Espania junta a la iudis nonconvertida en la anio 1492.

La lega de la prestijiosa Scola de Traduores de Toledo, instituida en la sentenios 12 e 13, ia diminui notable pos la espulsa de la moros e iudis en 1492, ma en multe de la abiterias arabi de la sites espaniol la tradision de tradui de arabi a latina o espaniol ia continua, an si frecuente desemblada per evita la suspetas de la Incuisisio. Un tradui espaniol conoseda de la Curan ia es fada en 1456, ma pos 1492 la situa de la comunia muslim en Espania ia cambia, car los ia debe converti a cristianisme per resta en Espania.
La tribu des-tre

**La tribu des-tre** es un libro scriveda e publicida par Arthur Koestler en 1976, en cual la autor avansa la tese ce la axcenazis no es desendente de la israelites de Anticia, ma de la hazares, un popla turcica. Koestler ipotetiza ce la hazares (Ci ia converti a iudisme en la sentenio 8), ia migra a ueste a en Europea Este en la sentenios 12 e 13 cuando la Impero Hazar ia colasa.

Koestler ia usa obras par Douglas Morton Dunlop, Raphael Patai e Abraham Poliak como fontes. Sua intende ia es fa antiiudisme desapare desaprobante sua fundas razal.

## Resoma
### Contenida
En la libro, Koestler avansa la tese ce la axcenazis no desende de la ivris de Anticia, ma de la hazares, un popla turcica orijinante e creante un impero entre la Mar Negra e la Mar Caspio. La ipotese de Koestler es ce la hazares (ci ia converti a iudisme en la sentenio 8) ia migra a ueste a Europa este (oji Ucraina, Polsca, Bielarus, Lietuva, Magiar e Deutxland) en la sentenios 12 e 13 cuando la Impero Hazar ia cade.

A fini de la capitol ultima de la libro, Koestler resoma sua contenida e sua intende como segue: "En la parte un de esta libro me ia atenta trasa la istoria de la Impero Hazar fundinte en la fontes esistente nonsufisinte. En la parte du, capitoles 5 a 7, me ia compila la evidentia istorial cual indica ce la enormia de la iudis este (e de asi de la iudis mundal) es de orijina hazar-turcica, en loca de semita. En la capitol ultima me ia atenta mostra ce la evidentias de antropolojia uni a acel de istoria per refusa la crede popular ce la raza iudi desende de un tribu biblial".

## Reseta
En La inventa de la popla iudi, Shlomo Sand, istoriste de sinema, istoria inteletosa franses e nasionalisme de la Universia de Tel Aviv, scrive "en cuando la hazares asusta la istoristes israeli, nun de los ia scrive un sola paje sur la sujeto, *La tribu des-tre* par Koestler ia irita e provoca respondes coler. La lejores ivri no ia ave asede a la libro per multe anios, aprendente sur el tra denunsias venenosa". Evan Golstein, scrivente en The Wall Street Journal, Chronicle of Higher Education, afirma: "Sand sujesta ce aceles ce ataca la libro par Koestler lo fa no car lo manca merita, ma car la criticores ia es coarde [...]. Nun vole vade regardante su petras cuando scorpiones venenosa ta es espetante furtiva su los, esperante per ataca la autoimaje de la etnico esistente e sua aspiras teritorial".
Domingo de Toral y Valdés

**Domingo de Toral y Valdés** (Villaviciosa, Oviedo, 1598 - pos 1635), scrivor, soldato, viajor e aventuror espaniol de la Sentenio Orosa.

Fio de familia povre, el ia servi en Madrid a un senior, mas el ia fuji esente joven e ia vade "cuatro anios peregrinante tra Espania como otra *Lazarillo de Tormes*". Reveninte a la corte real, el ia vade a Flandes. Ala el ia servi en la compania de Francisco Lasso o Lazo de la Vega. Plu tarda el ia vade a India este con la governor Miguel de Noronha. Militar en Goa, el ia reconose la porto de Ormuz e ia partisipa en la aseja de Bombaça (Mombaza), site african. Enemi de la visre, el ia deside reveni a Espania tra Persia, viaja perilosa cual el ia fa de Ormuz a Ispahan, pos per Babilon asta Suria, el ia prende un barco en Alexandreta e ia ariva a Barselona en 1634.

El ia scrive tota esta en sua *Relación de la vida del capitán Domingo de Toral y Valdés, escrita por el mismo capitán*. La libro es trovable en un volum scriveda a mano en la Biblioteca Nasional de Madrid, sur la numero H-55.1. El ia scrive par causa de la premio peti pos tota un vive servinte la re. El critica la maneja real en Barat e nara la miserias dial suportante se sur multe datos. La nara de Toral es un atesta de la dejenera militar de la potia espaniol en la mundo.
Rompetesta

*Per la juas o problemes nomida "rompetestas", vade [[Rompetesta (juas)|asi]].*

Un **rompetesta** es un arma nonagu; un tipo de baston cual usa un testa pesosa afisada a la fini de un manico. Un rompetesta es composada tipal de un ase forte e pesosa de lenio o metal. La testa de un rompetesta es tipal de roca, cupre, bronze, fero, o aser.

La testa de un rompetesta militar pote es formida a ave flanjes, botones, o spinas. Esta ajuntas permete penetra plu profonda contra oposores blindada. Rompetestas de infantriores ia es tipal corta; aceles de cavalores ia es plu longa car cavalores ia pote brandi los sur sua cavalos). Rompetestas cual es intendeda per usa con du manos ia pote es vera grande.
Istoria de la lingua asturleones

La **istoria de la asturleones** es la istoria de la evolui de esta lingua de sua orijinas como latina demotica en Asturias e sua estende en la eda medieval con la Reconcista, sua diverje en asturian, leones e mirandes e sua situa oji.

## Anticia
### Prima abitores de Asturias e Leon
La prima abitores de Asturias e Leon ia es de orijina preindoeuropean e ia lasa sua impresa en la linguas asturian.

Tal, on trova en asturian parolas preindoeuropean como *vega*, *cotoya*, *artu*, *cuetu* o *cachiparru* cual ia ariva direta o tra la latina.

### Romanes
La romanes ia ariva a Asturias en la sentenio 1 ec, plu tarda ca a la resta de la penisola (sentenio 3 ec). Tal ia comensa un romani tarda en la cual la astures ia prende la lingua e cultur de la concistores. La latina ia deveni la lingua de la astures (como lo ia deveni la lingua de casi tota la poplas concistadas, esente un eseta clar la euscara.

La popla no ia parla la mesma latina ca la elite; los ia parla la latina demotica, cual ia es de do nase la asturian (e otra linguas romanica).

## Vide ance
* Asturian, Mirandes
* Leteratur asturian

## Lia esterna
* Istoria de la leteratur asturian
Teoria de conspira

Un **teoria de conspira** es un esplica de un aveni o situa cual clama un conspira (jeneral envolvente un ata nonlegal o nosiva suposada esecutada par un governa o otra atores potiosa) sin un evidentia credable.

## Tipos
La teorias de conspira pote es divideda en colies seguente sua temas xef. Tal on ave teorias de conspira relatas a:
* Avioni
* Comersia e industria
* Moris e desapares
* Economia e sosia: Ordina Mundal Nova, francamasonisme, etc.
* Spia: Harold Wilson, Malala Yousafzai
* Etnico, raza e relijio: antiiudiste, antihaieren, antibahai, anticatolica, antiislam.
* Estrateranes
* Governa, politica e disputas: Luminadas, 9/11, marxisme cultural, Sandy Hook, la familia Clinton, Barack Obama
* Medica: Vasini
* Siensa e tecnolojia: Caldi global, MKUltra, tera plana

## Vide ance
* La protocoles de la sajas de Sion - un teoria de conspira multe conoseda
La protocoles de la sajas de Sion

**La protocoles de la sajas de Sion** (en rusce *Протоколы сионских мудрецов*)  es un testo controversa antiiudiste fabricada cual intende descrive un suposada projeta iudi de domina mundal. Lo ia es publicida en rusia en 1903 e traduida a multe linguas en la prima dui de la sentenio 20.

Henry Ford ia finansia la primi de 500 000 copias cual ia es distribuida tra Statos Unida en la desenio de 1920. La nazis alga veses usa la protocoles como propaganda contra la iudis, e alga mestres ia ensenia los en scolas. Oji es disponable en multe linguas, primida e en interede.

## Contenidas
La protocoles indica ce nara la minutos de un asembla en la sentenio 19 tarda a cual gidores iudis mundal ia vade (la "sajas de Sion"), ci es conspirante per prende controla de la mundo. La testo pone en la bocas de gidores iudi un varia de projetas. Per dise, la protocoles inclui projetas per suverti la moral de la mundo noniudi, projetas de la bancores iudi per controla la bancos mundal, projetas per un controla iudi de la medias e la destrui de sivilia. La documento inclui 24 protocoles, cual ia es analiseda par Steven Jacobs e Mark Weitxman, ci ia nara varia temas recorente cual apare repeteda en la protocoles.

Alga de la temas cual apare es:
* Libria falsa en politica
* Controla de jornales
* Povri de educa
* Geras mundal
* Destrui de relijios
* Promove de distraes: sporte, juas, divertis, pasatempos
Misa de Trento

La **Misa de Trento**, ance conoseda como ***Usus Antiquior*** e **Forma Estracomun de la Rituo Roman**, es la Misa de Rituo Roman cual apare en la editas tipal de la Misal Roman publicida de 1570 a 1962. Lo es selebrada en latina eglesal e ia es la liturjial de misa plu estendeda en la mundo asta la introdui de la Misa de Paulo 6 en 1969. La edita de 1962 es la testo autorida plu resente, ance conoseda como Misal de San Joan 23 nomida per Pape Joan (santida) ci ia promove lo.
Arco de Tito

La **Arco de Tito** (latina *Arcus Titi*, italian *Arco di Tito*) es un arco locada en la Via Sacra, Roma en la sude-este de la Foro Roman. Lo ia es construida en 82 ec par la Imperor Domitiano pos la mori de sua frate maior Tito per onora la vinses de Tito, incluinte la Aseja de Ieruxalim (70 ec).

La arco ia furni la model jeneral per multe arcos vinsal construida de la sentenio 16 (cisa la plu famosa es la Arco de Vinse en Paris, Frans) e ance la model de la menora usada como sinia de la Stato de Israel.
Leprosia

**Leprosia**, ance conoseda como la **maladia de Hansen**, es un infeta longa par la bateria *Mycobacterium leprae* o *Mycobacterium lepromatosis*. Infeta pote causa dana a la nervos, la sistem de respira, la pel e la oios. Esta dana neuronal pote resulta en un manca de capasia de senti dole, cual pote causa la perde de partes de la partes de corpo periferial de un person par feris repeteda o infeta tra feris nonpersepida. Un person infetada pote ance esperia debilia musculal e vide povre. Sintomes de leprosia pote comensa en un anio, ma, per alga persones, sintomes pote prende 20 anios o plu per aveni.

Leprosia sperde entre persones, an si contata estendeda es nesesada. Leprosia ave un patojenia basa, e 95% de persones ci reseta *M. leprae* no developa la maladia. On crede ce la sperde aveni par un tose o contata con licuida de la nas de un person infetada par leprosia. Fatores jenetical e la funsiona de la sistem imunial influe la fasilia con cual un person developa la maladia. Leprosia no sperde en ensintia a la enfante nonaseda o par contata sesal. Leprosia aveni plu comun entre persones ci vive en povria. On ave du tipos xef de la maladia - pausibasilal e multibasilal, cual difere en la cuantia de baterias presente. Un person con la tipo pausibasilal ave sinco o min rejiones de pel ipopigmentida e nonsensosa, ma un person con la tipo multibasilal ave plu ca sinco tal rejiones de pel. On confirma la diagnose par trova basilos asida-resistente en un biopsia de la pel.

Terapia con multe drogas pote cura leprosia. La trata de leprosia pausibasilal es con la medisines dapsona, rifampisina e clofazimina per ses menses. La trata per leprosia multibasilal usa la mesma medisines per 12 menses. On pote ance usa un cuantia de otra antimicrobiales. La Organiza Mundal de Sania furni esta tratas sin custa.

Leprosia no es multe comunicable. Persones con leprosia pote vive con sua familias e vade a scola e labora. En la desenio de 1980, on ia ave 5,2 milion casos global, ma par 2020 esta ia diminui a min ca 200 000. La plu de casos nova aveni en 14 paises, con Barat represante plu ca un dui. En la 20 anios de 1994 a 2014, 16 milion persones tra la mundo ia es curada de leprosia. Sirca 200 casos per anio es reportada en la Statos Unida. Florida sentral ia representa 81% de casos en Florida e cuasi un de cada sinco casos de leprosia en la nasion. La separa de persones afetada par leprosia par pone los en leproserias aveni ancora en alga rejiones de Barat, Xina, Africa e Tai.

Leprosia ia afeta umanas tra miles de anios. La maladia reseta sua nom de la parola elinica λέπρα (*lépra*), de λεπίς (*lepís*; 'scama'), e la terma "maladia de Hansen" es nomida per la mediciste norsce Gerhard Armauer Hansen. Leprosia ia es istorial asosiada con stigma sosial, cual continua es un bara a autoreporta e trata temprana. On clasi leprosia como un maladia tropical desatendeda. La Dia Mundal de Leprosia ia comensa en 1954 per atrae atende a los afetada par leprosia.
Catolicisme tradisionaliste

**Catolicisme tradisionaliste** es un promove cual favore la restora de multe o tota la costumes, tradisiones, formas liturjial, dedica publica e privata e presentas de la ensenia de la Eglesa Catolica ante la Consilio Vatican Du(1962-65). Lo es a asosiada con un teni a Misa de Rituo Roman ante 1970, refereda como la misa tradisional latina.

La catolicas tradisional ia es turbada par la cambias liturjial de la Consilio Vatican Du, razonante ce lo nudi la liturjia de sua santia e fa lo tro protestante, diminuinte la fida en la Presentia Real de Cristo en la Eucaristia. Multe ance ia oposa la ensenias sosial donada par la Eglesa en e pos la Consilio, spesial la de ecumenisme, clamante ce esta nebli la linias entre catolicisme e otra relijios.

Sirca 1% de persones ci identifia como catolica clama es "tradisionaliste", ma la numero de catolicas praticante ci considera se "tradisional" pote es tan alta como 11%. La plu majoria de catolicas tradisional regarda la rituos santa nova e la Papes pos la Consilio Vatican Du como valida, e atende misas tradisional ofreda par la pretes bispal, la Instituida de Cristo Re e Arciprete (ICRSS), FSSP o SSPX. Alga atende la Misa como revisada en 1969, refereda como la Misa de Ordina Nova, si la misa tradisional latina no es disponable per los, an si los regarda lo como inferior, otras refusa atende la Misa de Ordina Nova, an si no ave misa tradisional latina.
Sahara

La **Sahara** es la deserto calda la plu grande e la deserto tre en la mundo, pos Antartica e la Artica. Sua are de 9,200,000 km2 es comparable con la area de Xina o la SUA. La nom *Sahara* es derivada de un parola en arabi dialetal per "deserto", *ṣaḥra (صحرا /ˈsˤaħra/).*

La deserto composa un parte grande de Africa norde, escluinte la rejion fertil a la costa de la Mar Mediteraneo, la Montes Atlas de la Magreb, e la vale de la Rio Nil en Egipte e Sudan. Lo estende de la Mar Roja en la este e la Mediteraneo en la norde a la Mar Atlantica en la ueste, do la tereno cambia de deserto a planos costal. A la sude, lo es bordada par la Sahel, un banda de savana tropical semiseca sirca la vale de la Rio Nijer e la rejion sudani de Africa susaharan. La Sahara pote es divideda entre alga rejiones incluinte la Sahara ueste, la Montes Ahaggar sentral, la Montes Tibesti, la Montes Air, la Deserto Tenere, e la Deserto Libian.

Per alga sentomiles de anios, la Sahara ia alterna entre deserto e savana en un siclo de 41 mil anios causada par cambias en la ase de Tera cuando lo rota sirca la Sol, cual cambia la loca de la monsones african. On espeta ce lo deveni verdi en sirca 15 mil anios de aora, pd sirca 17 mil ec. Lo es sujesteda ce la tempo presedente en cual la Sahara ia cambia de savana a deserto ia es partal causada par la usa suprapasante de la pasto par bestias de la popla local.

## Cultures

Du cultures preistorial ia es descovreda en areas de Sahara aora nonabitada: La cultur cifian e la cultur tenerian. La cultur cifian ia esiste entre 8000 e 6000 aec  en la Sahara. Lo desapare pos 6000 aec, cuando la Sahara ia entra un periodo seca per la mil anios seguente. Sirca 4600 aec, la tenerianes ia comensa. Sua restas indica ce los ia ave rituos relijiosa per onora la mor.

En la eda neolitica, en la milenio sinco aec, la popla ci ia abita la area aora nomida Nubia ia partisipa plen en la "revolui de cultiva", completa con un vive no vagante con plantas e animales domada. Ante 6000 aec, egiptianes predinastial en la area de Egipte sude-ueste ia es pastori bestias e construi casas grande. En la colonias organizada e permanente, susiste ia sentri xef sur cultiva de sereal e la doma de boves, capras, porcos, e oveas.

Per milenia, la popla berber ia abita - e abita ancora - multe de la Sahara. La berberes de la tribu de garamantes ia construi un impero en la cor de la deserto sirca 500 aec. E la nomades tuareg - un federa de tribus berber - continua abita e move tra la surfases vasta de la Sahara asta aora.
Ren

La **renes** es du organos cual sembla favas, trovada en vertebratos. Los es locada a la sinistra e la destra en la spasio retroperitoneal, e en umanas adulte los es sirca 11 cm en longia. Los reseta sangue de la duple de arterias renal; sangue sorti en la duple do venas renal. Cada ren es liada a un ureter, un tubo cual condui urina a la vesica.

La parte xef, strutural e funsional, de la ren es la nefron. Cada ren de un adulte conteni sirca un milion nefrones. La nefron usa cuatro prosedes per cambia la plasma sangual cual flue a lo: filtri, reasorbe, secreta, e escrete. La ren partisipa en la controla de la volum de compartes variosa de fluente, la osmolalia de fluente, la ecuilibra de asidas e alcalines, consentras de eletrolitos variosa, e la estrae de toxinas. Filtri aveni en la glomerulo: un sinci de la volum de sangue cual entra la renes es filtrida. Reasorbedas inclui acua sin disolvedas, sodio, bicarbonato, glucosa, e aminoasida. Secretedas inclui idrojen, amonio, potasio, e asida urica. La renes ance ave funsionas autonom de la nefron: per esemplo, los cambia un presedente de vitamina D a sua forma ativa, calsitriol, e sintese la ormones eritropoietin e renin.

Fisiolojia renal es la studia de la funsion de renes. Nefrolojia es la spesiali medical cual conserna maladias de renes, incluinte maladia renal cronica, sindrom nefritica e sindrom nefrotica, dana acuta de renes, e pielonefrite. Urolojia conserna maladias de la anatomia de la renes e la curso urinal: estas inclui canser, sistes renal, calculos de renes o ureteres, e bloci de la curso urinal.

La metodos usada per trata maladias de la renes inclui esamina de urina (urinalise) par cimicas e microscopios, mesura de funsion renal par estima la rapidia de filtri par la glomerulos (usante sero creatinina), e biopsia renal e tomografia computada per determina anatomia nonormal. Dialise e transplanta de renes es usada per trata fali renal; un o ambos de estas es cuasi sempre usada cuando funsion renal cade a su 15%. Nefrectomia es comun usada per remedia carsinoma de selulas renal.
Tuberculose

**Tuberculose** es un maladia infetante normal causada par la bateria micobaterio tuberculose. Tuberculose afeta jeneral la pulmones, ma lo pote ance afeta otra partes de la corpo. La plu infetas no ave sintomes, en cual caso lo es conoseda como tuberculose ascondeda. Sirca 10% de infetas ascondeda deveni maladias ativa cual, si no tratada, mata sirca dui de los infetada. La sintomes clasica de tuberculose ativa es un tose cronica con sputa sanguosa, febre, suo de note, e perde de peso. Infeta de otra organos pote causa un estende vasta de sintomes.

Tuberculose es sperdeda tra la aira cuando persones ci ave tuberculose ativa en sua pulmones tose, sputa, parla, o stornui. Persones con tuberculose ascondeda no sperde la maladia. Infetas ativa aveni plu comun en persones con VHI o SIDA e en los ci fuma. Diagnose de tuberculose ativa es fundida sur radiografes de la peto, e con cultiva e esamina de fluintes corpal par microscopios. Diagnose de tuberculose ascondeda depende de la proba de tuberculina o esamina de sangue.

Preveni tuberculose envolve la evalua de los con risca alta, deteta e trata temprana, e [vasini con la [vasin de basilo Calmette-Guérin (BCG) Los con risca alta incui los ci ave contata con persones con tuberculose ativa. Trata nesesa la usa de antimicrobios multiple tra un periodo longa. Resista a antimicrobios es un problem cresente, con frecuentias cresente de tuberculose resistante de drogas multiple (MDR-TB) e tuberculose resistante de drogas estendeda (XDR-TB).

Aora, un cuatri de la popla en la mundo es posible infetada con tuberculose. Infetas nova aveni en sirca 1% de la popla cada anio. En 2016, on ia ave plu ca 10 milion casos de tuberculose ativa, cual ia resulta en 1.3 milion moris. Esta fa ce lo es la causa prima de mori de maladias infetosa. Plu ca 95% de moris ia aveni en nasiones developante, e plu ca 50% en India, Xina, Indonesia, Pacistan, e Pilipinas. La cuantia de casos nova cada anio ia decrese pos 2000. Sirca 80% de persones en multe paises asian e african responde positiva a probas en cuando 5-10% de persones en la SUA. Tuberculose ia es presente en umanas de la edas antica.
Tabaco

**Tabaco** es un produida preparada de la folias de la planta tabaco par seci o fumi los. La planta es parte de la jenero nicotiana en la familia de solano. An si plu ca 70 spesies de tabaco es conoseda la colie comersal xef es nicotiana tabaco. La varia plu potiosa es nicotiana rustica e es ance usada tra la mundo.

Tabaco conteni la alcaloide nicotina, cual es un stimulante, e alcaloides harmala. Folias secida es xef usada per fumi en sigaretas, sigares, e pipas. Los pote ance es usada como tabaco ensoflada e tabaco masticada.

La usa de tabaco crese la risca per multe maladias, spesial los afetante la cor, figato, e pulmones, e ance multe tipos de canser. En 2008, la Organiza Mundal de Sania nomida tabaco como la causa de mori prevenable la plu grande en la mundo.
Antibaterial

Un **antibaterial** es un tipo de sustantia antimicrobial ativa contra baterias e la ajente plu importante per luta contra infetas baterial. Los ta mata o constrinje la crese de baterias. Un numero limitada de antibateriales ance posese ativia antiprotozonal. La antibateriales no es produosa contra virus como cataro o gripe; la medisines cual restrinje virus es nomida antivirusales en loca de antibateriales.
Orea

La **orea** es la organo de oia e, en mamales, ecuilibria. En mamales, la orea es tipal descriveda como avente tre partes: la orea esterna, la orea media, e la orea interna. La orea esterna es composada de la pina de orea e la canal de orea. La orea media inclui la caveta timpan e la tre osetas. La orea interna es en la labirinto ososa, e conteni la strutures nesesada per alga sensas: la canales semisirculo, cual furni ecuilibria e trasa de la oios cuando movente; la utriculo e la saculo, cual furni ecuilibria cuando nonmovente; e la coclea, cual furni la senso de oia. La oreas de vertebratos es locada alga simetre a cada lado de la testa, cual aida la loca de sona.

La orea developa de la pox farinjal prima e ses bultos peti cual developa en la embrio temprana de la etoderma.

La orea pote es afetada par maladia, incluinte infeta e dana traumal. Maladias de la orea pote resulta en perde de oia, tinito, e desordinadas de ecuilibrio como vertigo, an si multe de esta problemes pote ance es afetada par dana a la serebro o neurones de la orea.

La orea ia es ornada par orealetas e otra joalas en multe cultures per miles de anios, e ia es cambiada par sirurjia o cosmeticas.